אייזיאה תומאס

אייזיאה לורד תומאס השלישי (באנגלית: Isiah Lord Thomas III; נולד ב-30 באפריל 1961, שיקגו, אילינוי, ארצות הברית) הוא כדורסלן ומאמן לשעבר בליגת ה-NBA. תומאס מזוהה עם קבוצת דטרויט פיסטונס בה שיחק לאורך כל הקריירה שלו. תומאס נחשב לאחד מהשחקנים והרכזים הטובים ששיחקו בליגת ה-NBA בכל הזמנים, נבחר לאחד מ-50 השחקנים הגדולים בתולדות ה-NBA בחגיגות היובל לליגה ב-1996, נבחר שתים עשרה פעמים למשחק האולסטאר של הליגה ונבחר להיכל התהילה של הכדורסל בשנת 2000. תומאס הוא מאמנן לשעבר של הקבוצות אינדיאנה פייסרס והניו יורק ניקס. תומאס נולד בשיקגו שבאילינוי, הצעיר מבין תשעה ילדים למרי ולאייזיאה לורד תומאס השני. לאחר הולדתו נפרדו הוריו והוא גדל עם אמו ואחיו. כבר מגיל צעיר הצטיין בכדורסל, הוא למד בתיכון סיינט ג'וזף שבפרבר ווסטצ'סטר של שיקגו וסייע לקבוצת בית הספר להגיע עד גמר אליפות אילינוי לתיכונים. תומאס שיחק בקבוצת הכדורסל של אוניברסיטת אינדיאנה, בין השנים 1979 ל-1981, תחת המאמן בובי נייט. בשנתו הראשונה זכתה הקבוצה באליפות ליגת הביג-10 ועד לשלב 16 האחרונות בטורניר אליפות המכללות בכדורסל. הוא השיג בעונה זו ממוצע של 14.6 נקודות ו-5.5 אסיסטים למשחק. בשנתו השנייה מונה לקפטן הקבוצה, הוא רשם במהלך העונה ממוצע של 16 נקודות ו-5.8 אסיסטים למשחק. תומאס הוביל את אינדיאנה לזכייה נוספת באליפות הביג-10 ולזכייה באליפות טורניר המכללות של ה-NCAA. הוא נבחר ל-MVP של הטורניר וכן לחמישיית העונה ב-NCAA. לאחר עונה זו הציג עצמו כמועמד לבחירה בדראפט ל-NBA. בדראפט של 1981, נבחר על ידי דטרויט פיסטונס בבחירה השנייה של הסיבוב הראשון. כבר בעונתו הראשונה הפך לרכז הפותח של הקבוצה והשיג ממוצע של 17 נקודות ו-7.8 אסיסטים למשחק, באותה עונה נבחר לחמישיית הרוקיז של העונה ולשחקן בחמישייה הפותחת של אזור המזרח במשחק האולסטאר של ה-NBA. בעונת 1983/1984 נבחר לחמישיית העונה ולראשונה העפיל עם קבוצתו לפלייאוף, אך הפיסטונס הודחו בסיבוב הראשון. בעונת 1984/1985 סיים כמלך האסיסטים של ה-NBA עם ממוצע של 13.9 אסיסטים למשחק, לכך הוסיף 21.2 נקודות, 4.5 ריבאונדים ו-2.3 חטיפות למשחק. באותה עונה ניצח לראשונה סדרת פלייאוף כשהפיסטונס גברו בסיבוב הראשון על ניו ג'רזי נטס, אך הודחו בחצי גמר המזרח על ידי בוסטון סלטיקס. בעונת 1986/1987 הגיע עם הפיסטונס עד לשלב גמר המזרח, הפיסטונס הפסידו 3–4 בסדרה מול בוסטון סלטיקס, בסדרה שזכורה בשל חטיפת כדור של לארי בירד מהוצאת חוץ של תומאס בשניות הסיום, שהובילה לסל ניצחון של הסלטיקס במשחק החמישי. עונה לאחר מכן גברה דטרויט על בוסטון בגמר המזרח ובגמר ה-NBA התמודדה מול לוס אנג'לס לייקרס. משחק השיא שלו בסדרה היה המשחק השישי בלוס אנג'לס, על אף שסבל מנקע בקרסולו, תומאס קלע 43 נקודות במשחק מתוכם 25 ברבע השלישי, שיא NBA. לכך הוא הוסיף, 8 אסיסטים ו-6 חטיפות, על אף מאמציו דטרויט הפסידה במשחק 102–103 ולאחר מכן הפסידה 3–4 בסדרה כולה. בעונת 1988/1989 זכה עם דטרויט באליפות ה-NBA ראשונה בתולדותיה, כשבמהלך הפלייאוף השיג ממוצע של 18.2 נקודות ו-8.3 אסיסטים למשחק. דטרויט חזרה על הישג זה גם בעונת 1989/1990, לאחר ניצחון בסדרת הגמר מול פורטלנד טרייל בלייזרס. תומאס נבחר ל-MVP של סדרת הגמר ב-NBA עם ממוצע של 20.5 נקודות, 8.2 אסיסטים ו-5.5 ריבאונדים למשחק. בעקבות שורה של פציעות פרש תומאס ממשחק מקצועני ב-1994. לאחר סיום קריירת המשחק שלו, הצטרף תומאס לקבוצת הבעלים של קבוצת טורונטו ראפטורס, קבוצת NBA חדשה, שהצטרפה לליגה ב-1995. במשך 4 שנים שימש כסגן הנשיא והמנהל הכללי של הקבוצה. בין 1998 ל-2000 היה הבעלים של ליגת ה-CBA, אותה רכש ב-5 מיליון דולר, הוא קיווה להפוך את הליגה לליגת משנה של ה-NBA, אך דחה את הצעת ה-NBA לרכישתה תמורה 11 מיליון דולר. כשמונה בשנת 2000 למאמן אינדיאנה פייסרס אולץ להפקיד את ניהול הליגה לנאמנות עיוורת, הנהלת ה-NBA החליטה על הקמת ליגה משנה משלה, ה-NBDL, צעד שהוביל לקריסה כלכלית ופשיטת רגל של ה-CBA. בין השנים 2000 ל-2003 אימן את אינדיאנה פייסרס מה-NBA, כשהוא מחליף בתפקיד את לארי בירד, חוסר הצלחתו להביא את הקבוצה להישגים משמעותיים, שלוש פעמים הודחה הקבוצה כבר בסיבוב הראשון של הפלייאוף, הביא לפיטוריו על ידי בירד שחזר לקבוצה בתור נשיא. בדצמבר 2003 מונה תומאס למנהל המקצועי של הניו יורק ניקס, שנותיו בניקס היו מהגרועות ביותר שידעה הקבוצה לאורך קיומה, חרף השימוש בתקציב הגבוה ביותר בליגה. בסיס האוהדים של הקבוצה הפנה לה עורף, ותבע לפטר את תומאס. במאי 2008 פוטר תומאס מהמועדון. באפריל 2009 התמנה למאמן קבוצת הכדורסל של אוניברסיטת פלורידה אינטרנשיונל (FIU) ב-NCAA. הוא פוטר מתפקידו לאחר שלוש עונות בהן השיגה הקבוצה מאזן שלילי של 26 ניצחונות לעומת 65 הפסדים. ב-2015 מונה לנשיא קבוצת הכדורסל ניו יורק ליברטי מליגת ה-WNBA, אחראי לענייני הכדורסל והעסקים של המועדון, כמו כן הפך לאחד מבעלי הקבוצה. הקריירה של תומאס רצופה בסכסוכים מתוקשרים וביקורות על התנהגותו, הן לאורך שנותיו כשחקן והן כמנהל ומאמן. בשנותיו בדטרויט פיסטונס הנהיג תומאס את חבורת "הילדים הרעים" שהצעידו את הפיסטונס לאליפות, אך נודעו במשחקם האגרסיבי במיוחד. בין תומאס למייקל ג'ורדן התפתחה יריבות מרה, בעקבות משחק האולסטאר ב-1985, בו שימש כרכז הפותח של קבוצת המזרח, הואשם תומאס באי שיתופו של ג'ורדן, הכוכב הצעיר. בעת בחירת "נבחרת החלומות", נבחרת הכדורסל של ארצות הברית לקראת הופעה באולימפיאדת ברצלונה (1992), הועדף על פניו של תומאס הקלע קלייד דרקסלר, צעד שנעשה בעקבות לחץ של ג'ורדן ועמיתו לשיקגו בולס סקוטי פיפן. תומאס הביע את מחאתו בכלי התקשורת, וכן על המגרש, בעימותים אלימים עם ג'ורדן, סטוקטון וקארל מלון (חברו לקבוצה של סטוקטון). בעת שכיהן כמאמן הניו יורק ניקס, הואשם בגרימת מריבה אלימה במשחק נגד הדנוור נאגטס בדצמבר 2006, לאחר שהורה כביכול לשחקניו לעשות עבירות לא ספורטיביות במתכוון על שחקני הקבוצה היריבה. בשנת 2006 נתבע על הטרדה מינית של אחת מעובדות המדיסון סקוור גארדן, אולמם הביתי של הניקס, חבר המושבעים הרשיע את תומאס, ובהסכם פשרה לפני הקראת גזר הדין נקבעו לתובעת פיצויים בסך 11.6 מיליון דולר. תומאס נשוי ללין ואב לשני ילדים. הוא השלים את התואר הראשון שלו באוניברסיטת אינדיאנה ב-1987 לאחר שלמד במהלך חופשות הקיץ בתקופת משחקו ב-NBA. ב-2013 סיים תואר שני בחינוך באוניברסיטת קליפורניה בברקלי, במסגרת לימודיו חקר את הקשר בין ספורט וחינוך ובפרט המשבר בהשכלת ספורטאים אמריקאים-אפריקאים. מדיה וקבצים בנושא אייזיאה תומאס בוויקישיתוף פרופיל, באתר Basketball-Reference פרופיל, באתר Sports-Reference פרופיל, באתר היכל התהילה של הכדורסל פרופיל, באתר ליגת ה-NBA אייזיאה תומאס באתר ה-NBA אייזיאה תומאס באתר basketball-reference.com אייזיאה תומאס באתר היכל התהילה של הכדורסל אייזיאה תומאס, באתר אנציקלופדיה בריטניקה (באנגלית) Mary Thomas, 1923-2010, שיקגו טריביון, 15 בינואר 2010 Counted Out, Knicks Show Their Resolve, הניו יורק טיימס, 1 בדצמבר 2007 Isiah Thomas Regrets Not Shaking Hands With Michael Jordan, Bulls in 1991 NBA Playoffs, אתר NESN, ‏4 באוקטובר 2013 Isiah Melts the 'Freeze-out', אתר ה-NBA Did All-stars Freeze Out Jordan ?, שיקגו טריביון, 12 בפברואר 1985 Film details Isiah's 1992 snub, פוקס ספורטס, 13 ביוני 2012 Melo apologizes; Isiah reportedly under investigation, אתר ESPN, ‏ 20 בדצמבר 2006 Isiah Thomas, Madison Square Garden Settle Sexual Harassment Suit, פוקס ניוז, 10 בדצמבר 2007 Black Males, Athletes and Academic Achievement, האפינגטון פוסט, 7 במאי 2013